Borgtog ná Phalaborwa-kroegmoordEugene Mulder (Foto: TrotsAfrikaans/Facebook) Die 19-jarige Eugene Mulder wat van die moord op Hannes van Dyk (59), ŉ bekende sakeman in Phalaborwa, Limpopo, aangekla word, is borgtog toegestaan. Hy het Maandag weer in die landdroshof op die dorp verskyn en is op borgtog van R5 000 vrygelaat. Mulder sal na verwagting weer op 8 Mei in die hof verskyn. Mulder word daarvan aangekla dat hy Van Dyk op 11 Maart ernstig aangerand het. Die aanranding het volgens die inligting van die polisie tussen 01:00 en 02:00 in die kuierplek Royal Bliss Bar plaasgevind. Hannes van Dyk (Foto: Hannes van Dyk/Facebook) Maroela Media het vroeër berig Van Dyk is vermoedelik op die mond geslaan waarna hy geval het. Die polisie het met hul aankoms op die toneel vir Van Dyk bewusteloos en bebloed op die grond in die kuierplek aangetref. Volgens brig. Motlafela Mojapelo, polisiewoordvoerder, het hy later in die hospitaal aan sy beserings beswyk. Die presiese oorsaak van sy dood is nog nie bekend nie en sal na afloop van die nadoodse ondersoek in die hof bekend gemaak word. ’n Roudiens vir Van Dyk is Vrydag vanuit die NG Kerk in Phalaborwa gehou. Op Facebook is Van Dyk as ŉ goeie sakeman en mens beskryf. Hy was die mede-eienaar van die onderneming MultiTech.